Source: http://muhaz.org/opinia-a-iv-a-asupra-republicii-moldova.html
Timestamp: 2019-02-20 01:24:23+00:00

Document:
Opinia a iv-a asupra republicii moldova
Yüklə 306 Kb.
ölçüsü 306 Kb.
COMITETUL CONSULTATIV PRIVIND
CONVENŢIA--CADRU PENTRU PROTECŢIA
Strasbourg, 25 May 2016
ADOPTATĂ LA 25 MAI 2016
Autoritățile moldoveneşti demonstrează un angajament continuu faţă de protecția drepturilor persoanelor aparținând minorităților naționale, promovând în același timp participarea efectivă a acestora la viața publică. De-a lungul anilor au fost depuse eforturi pentru îmbunătățirea, în deosebi, a competențelor lingvistice şi cunoaşterii limbii de stat în rândul comunităților minorităţilor naționale. Cu toate acestea, bariere lingvistice încă mai există, în special în rîndul generațiilor mai în vârstă, împiedicând astfel accesul la drepturi și contribuind la divizarea societății moldovenești pe criterii etnice și lingvistice. Condiții adecvate, însă, pentru formarea unei identități civice unice, care să fie bazate pe un sistem incluziv și respect pentru diversitate nu au fost încă create. În rezultat, particularităţile etnice și lingvistice sunt în continuare asimilate de o amplă divizare între Est și Vest, divizînd societatea în două grupuri mari: vorbitori de limba rusă și vorbitori ai limbii de stat.
Persoanele aparținând minorităților naționale au fost marginalizate în acest mediu polarizat, fără a li se oferi spațiu adecvat pentru a-şi dezvolta propria identitate și poziție. Limbile minoritare sunt încă, de exemplu, predate doar în școlile cu predare în limba rusă, fapt ce contribuie ca minoritățile naționale să fie lipsite de posibilități adecvate pentru învăţarea limbii de stat, menținând în același timp, studierea limbilor minoritare și rusă. O promovare mai activă a diversității culturale și lingvistice mari în Republica Moldova, inclusiv de către minoritățile puţin numeroase, ar putea contribui semnificativ la dezvoltarea sentimentului de identitate civică în rândul tuturor cetățenilor ca elemente integrare ale unei societăți diverse și ajuta în depășirea divizării existente.
Deşi, în 2012 a fost adoptată legislația anti-discriminare iar un organ de egalitate şi-a început activitatea în 2013, stigmatizarea și stereotipurile rămân a fi răspândite pe larg în societate, alimentând atitudini discriminatorii față de romi și alte minorități. Romii continuă să se confrunte cu obstacole majore în ceea ce privește accesul egal al acestora la drepturile și serviciile de bază, în special în domeniile educației, ocupării forței de muncă și locuințe.
Opiniile persoanelor aparținând minorităților naționale nu sunt luate sistematic în considerare în procesele de luare a deciziilor relevante pentru ei, și nici un mecanism de coordonare și consultare între nivelul central și cel local nu este în vigoare. Lipsa de oportunități economice care afectează toate comunitățile a contribuit la emigrarea semnificativă în ultimii ani, în special în regiunile rurale și de frontieră unde domiciliază un număr substanțial al minorităților naționale. Sunt necesare inițiative cu obiective specifice care să vizeze dezvoltarea infrastructurilor relevante din aceste regiuni, astfel încât să ofere populației o perspectivă mai bună, dar și pentru a preveni emigrarea.
Recomandări pentru acțiuni imediate
A întreprinde toate măsurile necesare, în strânsă consultare cu reprezentanții minorităților naționale, pentru adoptarea și punerea în aplicare a strategiei pe termen lung întru formarea unei identități civice care să fie favorabilă incluziunii și ferm bazată pe respectul pentru diversitatea etnică și lingvistică, ca parte integrantă a societății moldovenești;
A încuraja în mod proactiv diversitatea lingvistică a Republicii Moldova prin promovarea utilizării limbilor minoritare, în special cele vorbite de grupurile puțin numeroase, în comunicările oficiale și în topografie;
A se asigura, în strânsă consultare cu reprezentanții minorităților naționale, că sistemul de învățământ oferă persoanelor aparținând minorităților naționale condiţii adecvate pentru studierea limbii de stat, consolidând în același timp accesul la predare și învăţare calitativă în toate limbile minoritare prin punerea în aplicare a modelelor de educaţie bilingvă și trilingvă, fapt ce ar permite accesul la limbile utilizate în Republica Moldova și facilitarea dialogului interetnic în societate;
A se asigura în mod sistematic că persoanele aparținând minorităților naționale participă la toate procesele de luare a deciziilor ce ţin de domeniile imediat relevante ale acestora, în special, dar nu exclusiv, și să se ia în considerare în mod eficient opiniile și preocupările acestora cu privire la reforma administrației publice, astfel încât să nu fie afectată în mod negativ posibilitatea exercitării drepturilor lor, cum ar fi cele ale bulgarilor din raionul Taraclia.
I. CONCLUZII PRINCIPALE ................................................................................
PROCESUL DE MONITORIZARE .......................................................................
PREZENTAREA GENERALĂ A SITUAȚIEI ACTUALE ............................................
EVALUAREA MĂSURILOR LUATE ÎN VEDEREA IMPLEMENTĂRII RECOMANDĂRILOR DE ACȚIUNE IMEDIATĂ ...................................................
EVALUAREA MĂSURILOR LUATE ÎN VEDEREA IMPLEMENTĂRII RECOMANDĂRILOR ULTERIOARE ..............................................................
ARTICOLUL 3 AL CONVENȚIEI-CADRU ...............................................................
ARTICOLUL 4 AL CONVENȚIEI-CADRU ...............................................................
ARTICOLUL 5 AL CONVENȚIEI-CADRU ...............................................................
ARTICOLUL 6 AL CONVENȚIEI-CADRU ...............................................................
ARTICOLUL 8 AL CONVENȚIEI-CADRU ...............................................................
ARTICOLUL 9 AL CONVENȚIEI-CADRU ...............................................................
ARTICOLUL 10 AL CONVENȚIEI-CADRU .............................................................
ARTICOLUL 11 AL CONVENȚIEI-CADRU ............................................................
ARTICOLUL 12 AL CONVENȚIEI-CADRU ............................................................
ARTICOLUL 14 AL CONVENȚIEI-CADRU .............................................................
ARTICOLUL 15 AL CONVENȚIEI-CADRU .............................................................
ARTICOLUL 17 AL CONVENȚIEI-CADRU
Opinia ciclului IV de monitorizare a implementării Convenției-cadru de către Republica Moldova a fost adoptată în conformitate cu articolul 26 alineatul (1) din Convenția-cadru și articolul 23 din Rezoluția (97) 10 a Comitetului de Miniștri. Rezultatele se bazează pe informațiile conținute în cel de-al patrulea Raport de stat, prezentat de autorități la 10 iunie 2015, alte surse scrise, precum şi în baza informaţiei colectată de către Comitetul Consultativ în procesul contactelor guvernamentale şi nonguvernamentale în perioada vizitei Comitetului la Chișinău, Bălți, Comrat și Taraclia, în perioada 14-18 martie 2016.
Comitetul Consultativ salută abordarea constructivă și cooperantă de ansamblu de către autorităţi a procesului de monitorizare și asistența considerabilă oferită în cadrul organizării vizitei celui de-al patrulea ciclu de monitorizare. Opinia ciclului III de monitorizare a fost publicată cu promptitudine, iar în noiembrie 2010 a fost organizat un seminar de monitorizare pentru a discuta rezultatele cu principalele părți interesate. În special, este salutabil faptul că Opinia a III-a și Rezoluția au fost traduse în limba de stat, precum și în limbile bulgară, găgăuză, rusă și ucraineană. Deşi au avut loc consultări cu reprezentanții minorităților naționale pe parcursul pregătirii celui de-al patrulea raport de ţară, versiunea prezentată nu reflectă o serie de preocupări ale acestora.
Datorită faptului că Transnistria rămâne în afara controlului efectiv al autorităților moldoveneşti, Comitetul Consultativ nu poate face recomandări privind punerea în aplicare mai eficientă a Convenției-cadru în această regiune. Cu toate acestea, se pune accent pe preocuparea privind accesul la drepturile prevăzute în Convenția-cadru a persoanelor aparținând minorităților naționale care locuiesc în Transnistria și se va atrage atenția asupra unor aspecte specifice în temeiul articolelor respective. Comitetul Consultativ reiterează apelul adresat tuturor părților implicate de-a adopta o abordare constructivă în vederea asigurării accesului minorităților la drepturi, ca parte integrantă a drepturilor omului universal aplicabile pe întreg teritoriul Moldovei.
Prezentarea generală a situației actuale
Autoritățile au demonstrat în mod continuu angajamentul de a proteja drepturile persoanelor care aparțin minorităților naționale, promovând totodată participarea efectivă a acestora la viața publică, inclusiv prin măsuri care vizează îmbunătățirea nivelului de cunoaștere a limbii de stat în rândul comunităților minorităţilor naționale. Cu toate acestea, drepturile minorităților par să fie privite în principal ca o problemă de conservare a culturii. O atenție limitată este acordată promovării accesului egal la drepturile persoanelor aparținând minorităților naționale, ca parte integrantă a unei agende mai largi a drepturilor omului. Deși nu există nici o ostilitate față de vorbitorii de limbă rusă sau alte limbi minoritare la nivel personal, societatea moldovenească rămâne a fi divizată pe criterii etnice și lingvistice. În ciuda unor eforturi investite de-a lungul anilor, nu au fost încă create condiții adecvate pentru formarea unei identități civice unice, independentă de influențele țărilor vecine, bazată pe incluziune și respect pentru diversitate. Ca urmare a acestei incertitudini în ceea ce privește identitatea civică moldovenească, particularităţile etnice și lingvistice par să fie asociate pe larg cu polarizarea Est-Vest, vorbitorii de limbă rusă fiind văzuţi ca aspirănd la legături mai strânse cu Rusia, în timp ce vorbitorii limbii de stat sunt consideraţi că sprijină agenda pro-europeană și chiar o posibilă unire cu România.
Persoanele aparținând minorităților puţin numeroase au fost marginalizate în acest mediu. În funcție de abilitățile lor lingvistice reale sau asumate, acestea sunt afiliate unuia dintre cele două grupuri mai mari, fie vorbitoare de limba rusă sau vorbitoare a limbii de stat, fără a li se oferi spațiu adecvat pentru dezvoltarea propriilor identități și poziții. Limbile minoritare continuă să fie predate doar în școlile cu predare în limba rusă,1 lăsând persoanele aparținînd minorităților naționale fără suficiente oportunități pentru învăţarea limbii de stat, menținând în același timp învățarea limbilor minoritare și rusă. Comitetul Consultativ consideră că o promovare mai activă a diversității culturale și lingvistice în Republica Moldova, inclusiv de către minoritățile puţin numeroase, ar putea contribui semnificativ la dezvoltarea sentimentului de identitate civică în rândul tuturor cetățenilor ca elemente de integrare a unei societăți diverse și poate contribui la depășirea diviziunii existente.
Stigmatizarea și stereotipurile sunt larg răspândite în societate, alimentând atitudini discriminatorii față de romi și alte minorități. Reprezentanți ai unor partide politice, precum și liderul Bisericii Ortodoxe din Moldova au făcut apel către Parlament în vederea abrogării Legii privind egalitatea, dat fiind efectul său destabilizator asupra societății și de subminare a valorilor creștine. Romii continuă să se confrunte cu obstacole majore în ceea ce privește accesul egal al acestora la drepturile și serviciile de bază, în special în domeniile educației, ocupării forței de muncă și locuințe. Lipsa de oportunități economice afectează toate comunitățile și a contribuit la emigrarea semnificativă în ultimii ani, situația din regiunile rurale și de frontieră unde domiciliază un număr substanțial al minorităților naționale fiind deosebit de critică. Sunt necesare inițiative cu obiective specifice pentru dezvoltarea infrastructurilor relevante din aceste regiuni, astfel încât să ofere populației o perspectivă mai bună și să prevină emigrarea.
Evaluarea măsurilor luate în vederea implementării recomandărilor de acțiune imediată
Legea cu privire la asigurarea egalității a fost adoptată în mai 2012, iar un organism specializat pentru combaterea discriminării a fost creat la sfârșitul anului 2013. Un număr tot mai mare de decizii luate de Consiliul pentru prevenirea şi eliminarea discriminării şi asigurarea egalităţii (în continuare Consiliul pentru egalitate) au contribuit la promovarea accesului egal la drepturile persoanelor aparținînd minorităților naționale. Există o necesitate continuă de a sensibiliza privind mandatul Consiliului și cadrul său operațional, astfel încât să sporească și mai mult înțelegerea cadrului legislativ relevant și căile de atac disponibile în cazurile de discriminare rasială. In plus, este esențial ca acestui organism să i se dea împuterniciri și resurse adecvate pentru a se asigura că acesta își poate îndeplini în mod eficient rolul său important. Deşi s-au făcut unele eforturi pentru combaterea tuturor formelor de intoleranță, inclusiv prin modificări ale Codului penal, numărul de investigații ale infracțiunilor motivate de ură este încă foarte mic și doar câteva cazuri au fost aduse în fața instanțelor. Nu există încă un mecanism independent de monitorizare a posibilelor forme de comportament neadecvat sau de abuz de putere de către poliție.
Planul de acțiune pentru susţinerea romilor 2011-2015, elaborat în consultare cu reprezentanții minorităților naționale și a societății civile, conținea o serie de măsuri pentru a depăși dezavantajele persistente și a discriminării cu care se confruntă romii. Cu toate acestea, punerea în aplicare a fost inconsistentă dat fiind faptul că atribuirea competențelor pentru realizarea acțiunilor concrete la diferite niveluri ale autorităţii nu a fost întotdeauna clar definite, iar resursele alocate s-au dovedit a fi în mare măsură insuficiente. Este regretabil, de exemplu, că iniţiativa privind angajarea a 48 de mediatori romi până la sfârșitul anului 2015, considerată ca fiind un pas important spre promovarea accesului la drepturile romilor în domeniile ocupării forței de muncă, educație și servicii sociale la nivel local, nu a fost pe deplin realizată. Conform relatărilor, la începutul anului 2016 au fost angajaţi doar nouă mediatori. Un nou plan de acțiune este în curs de a fi elaborat în strânsă consultare cu reprezentanții minorităților naționale. Ei trebuie să fie implicaţi în egală măsură şi în mod eficient în elaborarea și punerea în aplicare a planului, inclusiv la nivel înalt, precum și în monitorizarea și evaluarea tuturor măsurilor ulterioare care vizează îmbunătățirea situației romilor.
Evaluarea măsurilor luate pentru punerea în aplicare a recomandărilor ulterioare
Recensământul populației și al locuințelor a fost realizat în luna mai 2014, existând unele critici în ceea ce privește procesul de colectare a datelor. Publicarea rezultatelor complete este încă în curs. Fiind liberi să se autoidentifice, respondenții nu au fost informați cu privire la posibilitatea de a indica mai multe afilieri în formularul de recensământ, și ca rezultat doar câteva persoane au făcut acest lucru. În plus, au fost raportate incidente privind completarea formularelor de către recenzori, pe baza propriilor lor presupuneri cu privire la numele sau aspectul respondentului. Comitetul Consultativ regretă faptul că există foarte puțină încredere în rândul populației în procesul de recensământ, în general.
Biroul Relații Interetnice continuă să aibă un rol important, în calitatea sa de organ guvernamental principal, responsabil pentru protecția și promovarea drepturilor persoanelor aparținând minorităților naționale. Cu toate acestea, se consideră că instituţia, în general, nu își îndeplinește responsabilitățile destul de activ, unul din motive fiind reducerea volumului de mijloace alocate, precum şi competenţele care nu au crescut în ultimii ani. Dimpotrivă, rolul Biroului pare să fi fost diminuat din motivul schimbului frecvent al directorilor, dar și din lipsa unei viziuni și direcţii strategice. Deşi asociațiile culturale ale minorităților naționale beneficiază de sprijin în activitățile lor, atât la nivel central cât și local, mijloacele rămân a fi insuficiente pentru a permite celor care aparțin minorităților puţin numeroase, în special, să-şi păstreze identitatea. Nu există o linie bugetară specifică disponibilă pentru ei, astfel, fiind necesar a întreprinde mai multe eforturi pentru a asigura accesul egal la resurse, precum şi a implica reprezentanții minorităților naționale, inclusiv femei și tineri, în procesele de luare a deciziilor în ceea ce privește alocarea de fonduri.
Predarea limbii şi culturii bulgare, găgăuze și ucrainene continuă să se efctueze timp de patru ore pe săptămână în școlile de limbă rusă, situate în zone în care persoanele aparținând minorităților naționale trăiesc în număr substanțial. S-au întreprins unele eforturi pentru a spori disponibilitatea educației în limbile minoritare, inclusiv prin introducerea metodologiei de predare multilingve în școlile pilot. Cu toate acestea, numărul de elevi care frecventează școlile cu predare în limbile minorităţilor naţionale este în scădere, deoarece instituţiile se confruntă cu dificultăți continue în recrutarea de profesori instruiți corespunzător, și nu sunt asiguraţi întotdeauna cu suficiente materiale didactice și de învățare de înaltă calitate. Mai mult decât atât, disponibilitatea și calitatea predării limbii de stat în aceste școli nu a progresat în mod semnificativ de la ciclul precedent de monitorizare, în ciuda angajamentului exprimat repetat a guvernului în acest sens. Sunt necesare a fi întreprinse eforturi bine direcţionate si pe termen lung pentru elaborarea unui model de educație care să avanseze calitatea învățării limbii de stat, protejând în același timp în mod adecvat promovarea drepturilor educaționale ale persoanelor aparținând minorităților naționale. Este necesar a fi introduse metodologii de învățare a limbilor străine contemporane, astfel încât școlile cu predare în limbile minoritare să rămână instituții de înaltă calitate, atractive, care oferă absolvenților șanse egale la studii universitare și cariera profesională de succes în Moldova.
Nu s-au înregistrat progrese semnificative în ceea ce privește participarea eficientă în viața publică a persoanelor aparținând minorităților naționale. Reprezentarea lor în organele alese și administrația publică, deopotrivă, este limitată, în deosebi la nivel local, instituțiile publice de nivel central fiind monoetnice. Opiniile persoanelor aparținând minorităților naționale nu sunt întotdeauna luate în considerare în procesul de luare a deciziilor relevante pentru preocupările lor, și nu pare să existe nici un sistem care să asigure o coordonare și consultare sistematică între organele de nivel central şi local. Comitetul Consultativ consideră că consultările strânse și dialogul eficient sunt indispensabile pentru asigurarea implicării reprezentanților minorităților naționale în procesele politice mai ample, inclusiv implicarea în dezbaterile privind soluţionarea pe cale legală ce ţine de eficiența administrativă, fără a fi diminiuată exercitarea efectivă a drepturilor minorităților.
II. COMENTARII LA ARTICOLE APARTE ALE CONVENŢIEI-CADRU
Articolul 3 al Convenţiei-cadru
Începând cu al treilea ciclu de monitorizare, cadrul legislativ privind domeniul de aplicare al Convenției-cadru nu a fost modificat. Prevederile sale, conform Legii cu privire la drepturile persoanelor aparținând minorităților naționale, oficial, se răsfrîng doar asupra cetățenilor Republicii Moldova.2 Cu toate acestea, constrângerea dată continuă să nu fie luată în considerare, dat fiind faptul că nu este necesară o dovadă a cetățeniei în viața de zi cu zi, privind accesul la drepturile persoanelor aparţinând minorităţilor naţionale. Persoane care nu deţin cetățenia Republicii Moldova şi care fac parte din asociații etnoculturale sunt membri ai Consiliului Coordonator al organizațiilor etnoculturale de pe lîngă Biroul Relații Interetnice, în conformitate cu articolul 25 din legea sus-menţionată (vezi, de asemenea, articolul 15). Salutând această abordare incluzivă, Comitetul Consultativ constată că apatridia continuă să afecteze persoanele aparținând minorităților naționale, în special (vezi articolul 4) și reiterează poziţia sa fermă că, utilizarea formală a criteriilor de excluziune întru exercitarea drepturilor minorităților ar putea avea un efect cu caracter discriminatoriu. Dacă există, însă, temei legitim pentru a diferenția accesul bazat pe cetățenie, acesta trebuie să fie stabilit pentru fiecare drept în parte.3
Comitetul Consultativ încurajează autoritățile să adopte o abordare flexibilă, de la caz la caz, pentru fiecare cerere privind exercitarea drepturilor minorităților de către non-cetățenii aparținând minorităților naționale.
Recensământul populației și locuințelor a fost realizat în luna mai 2014.4 În timp ce rezultatele preliminare au fost prezentate în decembrie 2014, datele complete încă nu a fost publicate. Potrivit rezultatelor preliminare, 2,9 milioane de chestionare au fost completate manual de către recenzorii care au vizitat gospodăriile populației în întreaga țară, cu excepția regiunii transnistrene. Acest număr include şi 330 000 de persoane care se aflau în străinătate la momentul respectiv. Peste 26 000 de gospodării au refuzat să participe la recensământ, majoritatea fiind din Chișinău. Comitetul Consultativ a fost informat că obţinerea şi prelucrarea datelor completate cu informaţiile de bază deţinute de Registrul de stat al populatiei, ar începe abia în aprilie 2016, în urma recrutării și formării unui număr substanțial de angajaţi temporari. Prin urmare, este de aşteptat ca rezultatele comprehensive ale recensământului să fie disponibile în primăvara anului 2017.5 Comitetul Consultativ regretă această întârziere semnificativă deoarece disponibilitatea informațiilor actualizate în ceea ce privește structura populației, inclusiv cu privire la ocuparea forței de muncă și nivelurile de educație, joacă un rol important în elaborarea politicilor și măsurilor de promovare a egalității (vezi articolul 4). Totodată, aceasta denotă faptul că datele statistice referitoare la populaţie nu pot fi invocate, în mod exclusiv.6 Fiind colectate în mod regulat, statisticile ar trebui să fie completate cu informații obţinute din cercetări independente și ar trebui să fie analizate cu atenție în consultare cu reprezentanții minorităților, în special atunci când acestea se utilizează ca bază pentru aplicarea drepturilor minorităților (vezi, de asemenea, articolul 10).
Comitetul Consultativ observă preocupări semnificative în rândul societății civile și a reprezentanților minorităților naţionale privind procesul și metodologia utilizată a recensământului. Potrivit rapoartelor lor, în total, o treime din populație nu a fost enumerată și există îndoieli cu privire la modul în care a fost colectată informația.7 Cu toate că chestionarele au fost, în principiu, pregătite în diferite limbi minoritare, acestea nu au fost întotdeauna disponibile în limba corespunzătoare, acolo unde era necesar, mulţi dintre recenzori fiind în imposibilitatea de a furniza informații suplimentare la necesitate. E de salutat faptul că întrebările referitoare la apartenența etnică și religioasă nu au fost obligatorii și că spațiul gol a fost lăsat pentru introducerea informațiilor. În timp ce respondenții au fost liberi să se autoidentifice la dorinţă, inclusiv în ceea ce privește mai multe afilieri, mulți dintre ei parea să nu fi fost informați în mod adecvat privind acest drept.8 Conform interlocutorilor Comitetului Consultativ, respondenții nu au fost informați cu privire la posibilitatea de a indica mai multe afilieri în formularul de recensământ, aceştia fiind liberi să se autoidentifice, în rezultat doar câteva persoane au făcut acest lucru. In plus, s-au raportat incidente, de exemplu, cazuri când recenzorii au completat formularele de sinestătător, în baza propriilor presupuneri cu privire la numele sau aspectul respondentului. Aceste nereguli, precum şi întârzierea semnificativă privind publicarea rezultatelor au declanșat un nivel de neîncredere considerabil în rândul populației, în procesul de recensământ, în general.
Comitetul Consultativ cheamă autoritățile la dialog deschis cu societatea civilă și reprezentanții minorităților naţionale în ceea ce privește metodologia aplicată privind recensământul din anul 2014, culegerea și prelucrarea datelor, care este în curs de desfășurare. Rezultatele comprehensive ar trebui publicate cât mai curând posibil și analizate în strânsă coordonare cu reprezentanții minorităților, în special în cazul în care acestea sunt utilizate ca bază în exercitarea drepturilor minorităților.

References: ARTICOLUL 3

ARTICOLUL 4

ARTICOLUL 5

ARTICOLUL 6

ARTICOLUL 8

ARTICOLUL 9

ARTICOLUL 10

ARTICOLUL 11

ARTICOLUL 12

ARTICOLUL 14

ARTICOLUL 15

ARTICOLUL 17
 articolul 26
 articolul 23

Articolul 3
 articolul 25
 articolul 15
 articolul 4
 articolul 4
 articolul 10